Rozhodnutie komisie
z 20. júna 2002
týkajúce sa nezaradenia fentin hydroxidu do prílohy I smernice Rady 91/414/EHS a zrušenia registrácie prípravkov na ochranu rastlín, s obsahom tejto účinnej látky
(oznámené pod číslom C(2002) 2207)
(Text s významom pre EHP)
(2002/479/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 91/414/EHS z 15. júla 1991 týkajúcu sa uvádzania na trh produktov určených na ochranu rastlín [1], naposledy doplnenú a zmenenú smernicou Komisie 2002/18/ES [2], najmä na jej štvrtý pododsek článku 8 ods. 2,
so zreteľom na nariadenie Komisie (EHS) č. 3600/92 z 11. decembra 1992 ustanovujúce podrobné pravidlá pre uskutočnenie prvej fázy pracovného programu spomenutého v článku 8 ods. 2 smernice Rady 91/414/EHS týkajúcej sa uvádzania prípravkov na ochranu rastlín na trh [3], naposledy zmenenej a doplnenej nariadením (ES) č. 2266/2000 [4], najmä na jej článok 7 odsek 3A písm. b),
keďže:
(1) Komisia, v súlade s článkom 8 ods. 2 smernice 91/414/EHS, vykonáva pracovný program týkajúci sa preskúmania účinných látok používaných v prípravkoch na ochranu rastlín, ktoré sú na trhu k 15. júlu 1993; nariadenie Komisie (EHS) č. 3600/92 ustanovuje pravidlá pre vykonanie spomenutého programu.
(2) Nariadenie (ES) Komisie č. 933/94 z 27. apríla 1994 ustanovujúce zoznam účinných látok v prípravkoch na ochranu rastlín a ustanovujúce spravodajské členské štáty, ktoré budú predkladať správy v súvislosti s vykonaním nariadenia (EHS) č. 3600/92 [5], naposledy zmenené a doplnené nariadením (ES) č. 2230/95 [6], určuje účinné látky, ktoré majú byť vyhodnotené v rámci nariadenia (EHS) č. 3600/92, ustanovuje spravodajský členský štát podávajúci správu ohľadom vyhodnotenia každej látky a identifikuje výrobcov každej účinnej látky, ktorí ju v rámci stanovenej lehoty ju oznámili.
(3) Fentin hydroxid je jedna z deväťdesiatich účinných látok vymenovaných v nariadení (ES) č. 933/94.
(4) V súlade s ustanoveniami článku 7 ods. 1 písm. c) nariadenia (EHS) č. 3600/92, predložilo 11. novembra 1996 Spojené kráľovstvo Komisii, ako určený spravodajský členský štát, svoju hodnotiacu správu týkajúcu sa informácií poskytnutých notifikátormi v súlade s článkom 6 ods. 1 uvedeného nariadenia.
(5) Po doručení správy od spravodajského členského štátu, Komisia uskutočnila konzultácie s expertmi členských štátov, tak ako i s hlavným notifikátorom (Agrevo, teraz Aventis), podľa článku 7 ods. 3 nariadenia (EHS) č. 3600/92.
(6) Hodnotiaca správa vypracovaná Spojeným kráľovstvom bola preskúmaná členskými štátmi a Komisiou v rámci Stáleho výboru pre zdravie rastlín; toto preskúmanie bolo ukončené 7. decembra 2001 a v súlade s článkom 7 ods. 6 nariadenia (EHS) č. 3600/92 boli jeho závery uvedené v revíznej správe Komisie týkajúcej sa fentin hydroxidu.
(7) Hodnotenia uskutočnené na základe poskytnutých informácií nepreukázali, že prípravky na ochranu rastlín s obsahom fentin hydroxidu, za navrhovaných podmienok použitia, vo všeobecnosti vyhovujú požiadavkám stanovených v článku 5 ods.1 písm. a) a b) smernice 91/414/EHS, najmä pokiaľ ide o bezpečnosť operátorov potenciálne vystavených účinku fentin hydroxidu a jeho možného vplyvu na necieľové organizmy.
(8) Fentin hydroxid by teda nemal byť zaradený do prílohy I smernice 91/414/EHS.
(9) Je potrebné prijať opatrenia umožňujúce zabezpečiť, aby do určitej lehoty bola ukončená platnosť registrácií prípravkov na ochranu rastlín s obsahom fentin hydroxidu, aby registrácie neboli obnovované a, aby pre tieto prípravky nebola udelená žiadna nová registrácia.
(10) Lehota odkladu udelená členskými štátmi, v súlade s článkom 4 odsek 6 smernice 91/414/EHS, na odstránenie, uskladnenie, uvedenie na trh a použitie existujúcich zásob prípravkov na ochranu rastlín s obsahom fentin hydroxidu, nemôže byť dlhšia ako 12 mesiacov, s cieľom umožniť použitie existujúcich zásob maximálne v priebehu nasledujúceho vegetačného obdobia.
(11) Toto rozhodnutie nebráni žiadnej eventuálnej aktivite, ktorú Komisia môže neskôr podniknúť v súvislosti s touto účinnou látkou v rámci smernice Rady č. 79/117/EHS z 21. decembra 1978, týkajúcej sa zákazu uvádzania na trh a používania prípravkov na ochranu rastlín obsahujúcich určité účinné látky [7], naposledy zmenenej a doplnenej Aktom o pristúpení Rakúska, Fínska a Švédska.
(12) Opatrenia stanovené týmto rozhodnutím sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Fentin hydroxid ako účinná látka nie je zaradená do prílohy I smernice 91/414/EHS.
Článok 2
Členské štáty zabezpečia, aby:
1. do šiestich mesiacov od dátumu prijatia tohto rozhodnutia bola ukončená platnosť registrácií prípravkov na ochranu rastlín s obsahom fentin hydroxidu;
2. od dátumu prijatia tohto rozhodnutia nebola udelená alebo obnovená, z titulu výnimky umožnenej článkom 8 ods. 2 smernice 91/414/EHS, žiadna registrácia prípravkov na ochranu rastlín s obsahom fentin hydroxidu.
Článok 3
Lehota odkladu udelená členskými štátmi v súlade s článkom 4 ods. 6 smernice 91/414/EHS je podľa možnosti čo najkratšia a neprekročí 18 mesiacov od dátumu prijatia tohto rozhodnutia.
Článok 4
Toto rozhodnutie je adresované členským štátom.
V Bruseli 20. júla 2002